TikTok, Canva steek miljard-kerf verbyTikTok se logo. (Foto: AP) TikTok, die Chinese kortvorm-video-app, het amptelik meer as ŉ miljard aktiewe gebruikers. Dié app wat slegs vier jaar gelede deur die Chinees gebaseerde maatskappy ByteDance geskep is, het Maandag sy jongste gebruikergetalle bekendgemaak. Sedert Julie 2020 het meer as 300 miljoen nuwe gebruikers by die TikTok-gemeenskap aangesluit. Die videoplatform het aanvanklik video’s van net 15 sekondes toegelaat, maar die tydsbeperking is intussen aangepas. Gebruikers kan nou video’s tot drie minute lank plaas, wat die vorige beperking verdriedubbel het om voor mededingers te bly. Google het in reaksie hierop ŉ soortgelyke inisiatief vir YouTube ontwikkel wat middel-Julie in meer as 100 lande ontplooi is. YouTube Shorts, soos dit bekend staan, ding dus met TikTok se kortvorm-video’s mee. TikTok is voortdurend aan’t ontwikkel en het nie op hom laat wag om die advertensiemark te betree nie. Dié sosiale netwerk het einde Augustus ŉ nuwe funksie bekendgestel wat gebruikers in staat stel om produkte te koop wat deur inhoudskeppers aangebied word. Dit lyk of die Covid-19-pandemie een van die hoofredes is vir TikTok se toenemende gewildheid. In dieselfde asem het Canva, ŉ Australiese ontwerpplatform wat onlangs vir meer as $40 miljard (sowat R605 miljard) gewaardeer is, ook te midde van die wêreldpandemie floreer. Dié aanlyn ontwerpplatform is in 2013 deur twee Australiërs, Melanie Perkins en Cliff Obrecht, gestig. Canva bied verskillende opsies aan gebruikers, soos die ontwerp van T-hemde, skyfievertonings, CV’s, besigheidskaartjies en inhoud vir sosiale media. Die platform word deur talle groot ondernemings gebruik as ŉ instrument om gesamentlike ontwerpprojekte aan te pak. Perkins het Woensdag aangekondig dat Canva nog $200 miljoen (sowat R3 miljard) deur institusionele beleggers soos T Rowe Price en Franklin Templeton bekom het. Volgens Perkins word Canva se gratis weergawe deur nagenoeg 130 000 niewinsgewende organisasies gebruik. “Ons is opgewonde om aan te kondig dat Canva nou sowat $ 40 miljard dollar werd is,” het sy in ŉ bloginskrywing gesê. Perkins en Obrecht is egter nie van plan om dié opbrengs in hul sak te druk nie, maar om dit eerder tot voordeel van die gemeenskap aan te wend. “Dit het nog altyd vreemd gevoel as mense na ons as miljardêrs verwys, aangesien dit nog nooit soos ons geld gevoel het nie. Ons het nog altyd net soos kurators daarvan gevoel.”